b'\n_START_ARTICLE_\nParti\n_START_PARAGRAPH_\nParti (gr\xc5\xa1ko: \xce\xa0\xce\xac\xcf\x81\xce\xb8\xce\xbf\xce\xb9, latinsko: Parthi) je bilo iransko ljudstvo, ki je v 1. tiso\xc4\x8dletju pr. n. \xc5\xa1t. naseljevalo podro\xc4\x8dje jugovzhodno od Kaspijskega jezera in jugozahodno od Amu-Darje. Parti so s\xc4\x8dasoma asimilirali sosednja srednjeazijska nomadska plemena in se v 6. in 7. stoletju sami asimilirali v druga ljudstva in kot etni\xc4\x8dna skupina izginili._NEWLINE_V zgodovini so se pojavili okrog leta 250 pr. n. \xc5\xa1t., ko so se osvobodili nadoblasti Selevkidov in ustanovili lastno dr\xc5\xbeavo z vladarji iz dinastije Arsakidov. Po vladanju Tiridata in Artabana I. (3. stoletje pr. n. \xc5\xa1t.) ter Mitridata I. (171-138 pr. n. \xc5\xa1t.) in Mitridata II. je partska dr\xc5\xbeava sredi 1. stoletja pr. n. \xc5\xa1t. dosegla svoje najve\xc4\x8dji obseg. Segala je od Evfrata skoraj do Aralskega jezera in od \xc4\x8crnega morja do meja dana\xc5\xa1njega Afganistana._NEWLINE_Partsko cesarstvo je kot pomemben trgovski posrednik med Rimskim cesarstvom, Indijo in Kitajsko dosegla velik razcvet in je postala velik tekmec Rimskega cesarstva. V drugi polovici 1. stoletja pr. n. \xc5\xa1t. je ve\xc4\x8dkrat porazila Rimljane, v 1. in 2. stoletju na\xc5\xa1ega \xc5\xa1tetja pa je od istega nasprotnika do\xc5\xbeivela niz porazov. Vstaja Perzijcev pod Arda\xc5\xa1irom je zru\xc5\xa1ila oblast cesarja Artabana V. (208-226) in na nekdanjem partskem ozemlju je nastala novoperzijska dr\xc5\xbeava Sasanidov._NEWLINE_Na ozemlju stare partske dr\xc5\xbeave se je iz avtohtonih elementov pod mo\xc4\x8dnim vplivom helenizma razvila pomembna nova umetnost. Iz tega obdobja so se ohranile \xc5\xa1tevilne skulpture, izdelki umetne obrti in ru\xc5\xa1evine arhitektonskih spomenikov, predvsem sveti\xc5\xa1\xc4\x8d ognja (Pasargada, Perzepolis, Narabad), pala\xc4\x8d (Hatra) in celih mestnih kompleksov. Mnogi spomeniki so bogato okra\xc5\xa1eni s stenskimi slikami (Dura-Europos, Kouh-i-Khwaja).'